Matovič, Igor, poslanec NR SR (2016-09-23):
Pán premiér, nevšimol som si vás, takže prepáčte. Oceňujem, že máte konečne odvahu po skoro troch mesiacoch čeliť tejto téme. Na začiatok by asi bolo vhodné, aby sme si vzhľadom na to, že viac jako dva mesiace ste nám upierali naše ústavné právo ako opozícii zvolať túto mimoriadnu schôdzu. Aby sme si oprášili spomienky na to, o čom v skutočnosti mala byť, tak dovoľte, aby som na začiatok prečítal odôvodnenie, ktoré máte k dispozícii a je zverejnené aj na webovej stránke. Odôvodnenie návrhu na vyslovenie nedôvery predsedovi vlády Slovenskej republiky Robertovi Ficovi. Predseda vlády Slovenskej republiky Robert Fico si vybral za ministra vnútra Slovenskej republiky človeka, ktorý je podozrivý z daňových podvodov v objeme niekoľko miliónov eur. Premiér Slovenskej republiky Robert Fico je svojím postojom po prevalení kauzy Bašternák, jej bagatelizovaním a zámerným odsúvaním tohto obrovského problému hanbou Slovenskej republiky práve v čase jej predsedníctva v Rade Európskej únie. Premiér svojím konaním nielenže podporuje zločinecké praktiky členov vlády, ale vedome podporuje korupčné prostredie, čím ospravedlňuje a dáva zelenú pre takéto konanie aj na nižších úrovniach štátnej správy. V roku 2011 sa Robert Fico pokúšal odvolať premiérku Ivetu Radičovú údajne kvôli neschopnosti, citujem, „predsedníčky vlády urobiť čokoľvek v oblasti korupcie a klientelizmu, ktorá sa vyskytuje v jej bezprostrednej blízkosti“. Dnes, keď je korupcia v bezprostrednej blízkosti premiéra Roberta Fica, premiér nie je schopný urobiť nič. A jeho ďalší výrok spred deviatich rokov, citujem, „do troch minút odvolám každého člena vlády, u ktorého sa ukáže iba náznak korupcie a klientelizmu“, sa dnes ukazuje ako číre klamstvo a populizmus. Evidentne rovnako ako vtedy, aj dnes ide o premiérove najobľúbenejšie pracovné metódy. Robert Fico tento svoj sľub nikdy doteraz nedodržal, ale to, čo predvádza v dnešných dňoch, je to písané tri mesiace skoro dozadu, je v absolútnom rozpore s daným záväzkom aj elementárnou slušnosťou. Také masívne podozrenia z korupcie, akým čelí minister vnútra Robert Kaliňák, nemajú od éry mečiarizmu obdobu. Takmer každý deň po dobu posledných týždňov sa na povrch dostávajú nové a nové dôkazy a ich množstvo a predovšetkým presvedčivosť už dávno presiahli kritickú hranicu. V tejto veci začala konať dokonca už aj prokuratúra, ozývajú sa aj niektorí členovia SMER-u a do ulíc vychádzajú každý týždeň tisícky ľudí. Napriek všetkým závažným podozreniam a faktu, že podpredseda vlády a minister vnútra Robert Kaliňák čelil v parlamente v priebehu troch týždňov dvom odvolávaniam, na ktorých sa nedokázal obhájiť a na ktorých bol niekoľkokrát usvedčený z klamstva, ho premiér neodvolal a nič nenasvedčuje tomu, že by mal takýto krok v pláne. Možno preto, že samotný predseda vlády býva v byte, ktorý bol pravdepodobne postavený z daňových podvodov a ktorý postavil Ladislav Bašternák, teda rovnaká osoba, ktorá je hlavným aktérom v korupčnej kauze ministra vnútra. Premiér platí nájom, ktorý je oproti skutočnému nájmu, čiže tržnému nájmu, zvýhodnený mesačne o cca 4 450 eur, čo činí za dobu 44 mesiacov 196-tisíc eur. Takúto neopodstatnenú zľavu možno inak nazvať aj úplatkom od Ladislava Bašternáka. Napriek faktu, že ako predseda vlády Slovenskej republiky má z titulu funkcie, ktorú zastáva, nárok na služobné bývanie, sa odmieta z bytu vysťahovať a prenajíma byt od osoby podozrivej z kriminálnych činov. Medzi dôvody, ktoré uvádzal, keď sa tam v roku 2012 nasťahoval, bol aj argument, že takýto byt bude ako premiér Slovenskej republiky využívať na reprezentatívne účely a na prijímanie zahraničných návštev. Od 1. júla 2016 sa Slovenská republika stala predsedajúcou krajinou v Rade EÚ, a ak predseda vlády bude aj počas tak významnej udalosti bývať v byte, ktorý je spájaný s osobou podozrivou zo spáchania kriminálnych činov, vystaví celú Slovenskú republiku poškodeniu dobrého mena pred partnerskými štátmi v rámci Európskej únie. Medzi dôvody vzniku vlády, ktoré uvádzali jednotlivé politické strany, ktoré sú jej súčasťou, bolo aj zabránenie nárastu extrémizmu a boj proti ideológiám šíriacim nenávisť. Po parlamentných voľbách v marci 2016 musí Slovenská republika naozaj bojovať s týmto javom po tom, čo sa politická strana, ktorej predstavitelia vyjadrovali v minulosti názory a príslušnosť k extrémistickým politickým prúdom, dostala do Národnej rady. Predseda vlády Slovenskej republiky Robert Fico svojím konaním však dnes robí pravý opak. Krytie korupčného správania, odmietanie vyvodenia politickej aj trestnoprávnej zodpovednosti a ignorovanie vôle ľudí, ktorú prejavili vo veľkom počte osobnou účasťou na námestiach, podporuje prehlbovanie dezilúzie a znechutenie občanov zo slovenskej politiky. Súčasne tak zodpovedá za nárast popularity extrémistických politických síl, čím v dlhodobom hľadisku ohrozuje demokratický systém a zriadenie na Slovensku. Predsedovi vlády Slovenskej republiky zjavne neprekážajú ani skutočnosti, že členovia jeho vlád obchodovali s firmami s utajenými vlastníkmi, tzv. schránkové firmy, napriek tomu, že jeho vláda si kladie za cieľ sprísniť legislatívu a vylúčiť akékoľvek obchody schránkových firiem so štátom. V minulosti pritom napríklad podmieňoval pomoc Slovenskej republiky inému členskému štátu eurozóny Cypru v rámci európskeho záchranného mechanizmu zverejnením skutočných vlastníkov týchto firiem. Citujem premiéra: „Vieme o tom, že na Cypre je obrovské množstvo rôznych skrytých firiem, za ktorými sú skryté všelijaké postavičky, postavy a postaviská. Záleží od toho, či sa bavíme o silnejších, slabších alebo super silných ľuďoch, ktorí nechcú byť videní za všelijakými kšeftami,“ povedal predseda vlády Slovenskej republike v roku 2012. A ak ide nepochybne o zjavné štruktúry zakrývajúce nelegálnu činnosť a obchody, tak z rovnakých dôvodov je neprípustné, aby toleroval a kryl takéto obchodovanie podpredsedu vlády a ministra vnútra Roberta Kaliňáka. EÚ si za jednu zo svojich priorít kladie aj boj proti daňovým únikom. Súčasťou je aj boj proti tzv. schránkovým firmám dnes už na celosvetovej úrovni. Slovenská republika, ktorá v súčasnosti vedie predsedníctvo v Rade EÚ, aj za túto agendu si určila za jednu zo svojich priorít. Mala by ísť príkladom a zavádzať nulovú toleranciu voči takýmto javom, osobitne, ak navyše poškodzujú snahy vlády Slovenskej republiky a zhoršujú obraz Slovenska v zahraničí. Ale prvoradým dôvodom by mala byť už len základná slušnosť voči slovenským občanom a daňovým poplatníkom. Toľko dôvodová správa, ktorú sme predložili k tomuto návrhu alebo k návrhu na zvolanie mimoriadnej schôdze na odvolanie premiéra Slovenskej republiky ešte niekedy koncom júna. Vtedy, kedy Slovensko žilo aktuálne kauzou Bašternák a naozaj sa ľudia v uliciach v tisíckach schádzali pred symbolom korupcie s meno Bonaparte, kde býva na samom vrchu náš pán premiér Robert Fico. Prípad alebo história tohto domu je taká príznačná. Niekedy tam bol park, ľudia tam chodili venčiť psov, deti sa tam chodili hrať a ľudia, ktorí bývajú okolo, s radosťou pozerali na toto miesto a spomínali, staré mamy rozprávali svojim vnúčatám históriu toho miesta, že, áno, z tohto miesta sa niekedy Napoleon pozeral na Bratislavu. Potom si však niekto povedal, že napriek tomu, že tam môže zastavať 20 %, postaví tam barabizňu, zrejme na objednávku ľudí, ktorí tam dnes bývajú, a pošliape všetky, všetky zákony a pravidlá stavebného konania, ktoré vtedy výstavbu takejto vily... Pán podpredseda Glváč, prestaňte tu rozprávať. Ja viem, že teraz vás nezachytáva mikrofón, ale ste podpredseda Národnej rady, správajte sa slušne. Keď si myslíte, že skákať do reči vystupujúcemu pri mimoriadnej alebo pri tomto bode je správne a je v súlade s tým alebo so slušnosťou, ktorú váš sused Andrej Danko tu prezentuje, tak ešte raz vás prosím, neskáčte mi do reči, vyrušuje ma to. Viem, že hráte s tým, alebo teda počítate s tým, že to, čo vy rozprávate, nebude počuť, ale mňa to bude dostatočne vyrušovať. Áno, priznávam, vyrušuje sa ma to. A ešte raz vás vyzývam, prestaňte. (Odmlčanie sa rečníka. Ruch v sále.) Dobre, počkám si, kým budete ticho. Dobre? Ja mám čas. (Reakcie z pléna.) Keď máte, je to všetko v poriadku. Dúfam, že aj pán premiér... (Prerušenie vystúpenia predsedajúcim.)